पाएं अपने शहर की ताज़ा ख़बरें और फ्री ई-पेपरडाउनलोड करें
भास्कर न्यूज. रायपुर
बस्तर में नक्सली विस्फोट के लिए अब पाकिस्तानी तकनीक का इस्तेमाल करने लगे हैं। इस तकनीक में टारगेट के रास्ते में बम लगा दिया जाता है। उसमें लगा रेडियो सेंसर वायरलेस से एक्टिवेट होता है। जैसे ही फोर्स सर्चिंग करते हुए उसके ऊपर से गुजरती है, जवानों के हाथ में रखा वायरलेस सिस्टम उसे एक्टिव कर देता है और बम विस्फोट हो जाता है।
बस्तर के कुछ हिस्सों में इस तरह के बम सुरक्षा बलों को मिले हैं। कांकेर के जंगलवार कालेज की जांच अधिकारियों ने इस तरह की तकनीक के इस्तेमाल के संकेत दिए हैं। कांकेर जिले के दुर्गकोंदल के भुसकी गांव में इस तरह का विस्फोट पिछले दिनों हुआ था। इसकी जांच के लिए गए जंगलवार कालेज के अधिकारियों को वहां रेडियो बैटरी समेत कुछ अन्य उपकरण मिले हैं। जंगलवार कालेज के ब्रिगेडियर बीके पोनवार का कहना है कि नक्सली विस्फोट में कई तरह के तकनीक का इस्तेमाल करते हैं। भुसकी में पाकिस्तानी तकनीक के इस्तेमाल की जानकारी मिली है।
उच्च अधिकारियों को भेजी सूचना
विस्फोट की जांच करने की गई टीम के सूबेदार नरेंद्र सिंह के मुताबिक बरामद बमों में पाकिस्तान तकनीक का रेडियो सेंसर पहली बार दिखा है। भुसकी के पास जिला पुलिस बल और बीएसएफ की सर्चिंग पार्टी के जवान बम फटने से बाल-बाल बचे थे। वहीं पर सर्च करने के बाद चार-चार किलो के कुछ छह बम,छह डेटोनेटर, आठ रेडियो बैटरी भी बरामद किया गया था। पाकिस्तानी तकनीक के अपनाने का खुलासा होने से फोर्स की चिंता बढ़ गई है, क्योंकि इस नई तकनीक के बम में रेडियो सेंसर लगा होता है जो किसी सेट से बात करते समय सेंसर एक्टिव कर देता है और बम फट जाता है। यदि ऐसा हुआ तो फोर्स को सर्चिंग के दौरान ज्यादा चौकस रहना पड़ेगा। पाकिस्तानी तकनीक का खुलासा होने के बाद पुलिस विभाग ने इसकी सूचना भी उच्चाधिकारियों को भेजी है।
ये तकनीक भी अपनाते हैं नक्सली
नक्सली ज्यादातर विस्फोट में कमांड आईडी का इस्तेमाल करते हैं। वे एंबुस लगाकर दूर से उसे आपरेट करते हैं। वे रास्ते में प्रेशर बम लगा देते हैं। दबाव पडऩे पर वे फटते हैं। कुछ जगह टाइमर लगाकर भी विस्फोट किया जाता है। हीट तकनीक का भी कुछ जगह इस्तेमाल हुआ है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva bho_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn